2 skaalbreker-osse se 800 kg vleis gaan aan kinderhuise | Netwerk24
2 skaalbreker-osse se 800 kg vleis gaan aan kinderhuise
Deur Alet van der Walt 08 November 2018 05:35
Die inkomste uit die karkasses van twee skaalbreker-osse, waarby elk meer as 800 kg vleis uitgeslag is, is geskenk aan twee Pretoriase kinderhuise om hul geldsake 'n broodnodige hupstoot te gee.
Die karkasse was so groot dat die abattoir-personeel behoorlik gespook het om dit te kan hanteer. Van links by diew karkasse is Michelle Verster van Plaas Media, Chris Mullard van Chalmar Beef, die abattoir, en Imele Loubser van Plaas Media. Foto: Verskaf
Christiaan de Jager, 'n teler van chianina-beeste van Badplaas, het die twee osse, 'n brahmaan-chianina-kruising en 'n charolais-chianina-kruising, geskenk.
Chalmar Beef in Bapsfontein het die twee osse in Oktober geslag.
Die osse se vleis was saam R70 000 werd en De Jager het 'n verdere R30 000 bygesit om die skenking R100 000 te maak.
Chris Mullard van Chalmar Beef sê dit was nogal 'n kopseer om die karkasse in die abattoir te hanteer.
"Hulle was meer as drie keer groter as die meeste karkasse wat ons hanteer."
Die osse is as graad 6C gegradeer. Mullard sê dié vleis word gewoonlik in verwerkte vleisprodukte gebruik.
Een T-been het 2 kg geweeg.
De Jager sê hy het die osse by Hansie Müller van Viljoenskroon gekoop. Müller se passie is om groot osse te teel en De Jager het die osse gebruik om die goeie kruisteling met die chianina-ras te bemark.
Die osse, wat agt jaar oud was, was op vier tot vyf jaar uitgegroei, sê De Jager.
"Eintlik is ek baie hartseer oor hulle," sê hy.
Een van die twee osse op die Alfa-ekspo in Parys. Foto: Verskaf
Hy het hulle vir die Alfa-ekspo in Parys se grootos-kompetisie ingeskryf en toe besluit om hulle vir liefdadigheid te laat slag.
Die twee osse het die skaal onderskeidelik op 1 345 kg en 1 340 kg getrek en die eerste en tweede plek in die kompetisie gewen.
Hulle is verlede week geslag en 813 kg en 805 kg vleis is onderskeidelik uitgeslag.
Peas in a Pod, 'n veilige hawe vir meisies tussen twee en 18 wat slagoffers van seksuele misdade en mishandeling is, en die Jakaranda-kinderhuis sal by die skenking baat.